2014ના જાન્યુઆરીમાં દિલ્હીના તાલકટોરા સ્ટેડીયમમાં ભરાયેલા AICCનું સેશન બે કારણોસર ચર્ચામાં રહ્યું હતું. આ સેશન દરમ્યાન કોંગ્રેસના ઉપપ્રમુખ રાહુલ ગાંધીએ સ્ટેજ પરથી મણિશંકર ઐયરના વખાણ કર્યા હતા. રાહુલ ગાંધીએ મણિશંકર ઐયર દ્વારા પંચાયતી રાજના સફળ અમલીકરણને યાદ કરીને કહ્યું હતું કે આ યોજના તેમના પિતાના હ્રદયની ખૂબ નજીક હતી. AICCના આ સેશનને યાદગાર રાખવાનું બીજું કારણ એ હતું કે આ જ સેશન દરમ્યાન મણિશંકર ઐયરે મીડિયા સાથે વાત કરતા કહ્યું હતું કે “નરેન્દ્ર મોદી આ દેશના વડાપ્રધાન ક્યારેય નહીં બને પરંતુ જો તેમની ઈચ્છા હોય તો AICCના આ સેશનની બહાર ચા વેંચવાની વ્યવસ્થા તેઓ જરૂર કરી આપશે.”